"Începând de marţi, 13 septembrie 2016, orele 14.00, reţeaua informatică a primăriei a devenit nefuncţională din cauza unui virus informatic care s-a propagat prin intermediul e-mail-ului. Imediat după depistarea virusului, specialiştii IT ai Primăriei Sectorului 1 au oprit sistemul informatic pentru a izola virusul şi a nu pune în pericol securitatea datelor stocate în reţea. Menţionăm că documentele primăriei nu au fost afectate", anunţă primăria într-un comunicat de presă.

Dan Tudorache a declarat miercuri dimineaţa pentru MEDIAFAX că a sesizat DIICOT, având suspiciuni în legătură cu un atac cibernetic.

"Marţi, in jurul orei 14.00, colegii mei au sesizat o problemă la sistemul informatic al primăriei. Au oprit calculatoarele cât au putut de repede. Am sunat la poliţie, a venit DIICOT în jurul orei 18.00. Acum sunt persoane care încearcă să rezolve această problemă. Este cu siguranţă un atac cibernetic, sunt niste hackeri. Aşa au spus aseară. Vom vedea cât de repede vom repune în funcţiune sistemul pentru că nu putem ţine legătura cu cetăţenii sectorului 1. Dacă un locuitor doreşte să interacţioneze cu primăria, singura soluţie este să se deplaseze pâna la sediul nostru din Banu Manta. Nu cred că astăzi se va rezolva problema din ce informaţii am eu până în acest moment. Sper să se rezolve cât mai repede şi să îl prindă pe cel care a făcut asta. Nu am nicio bănuială", a declarat pentru MEDIAFAX primarul Sectorului 1, Dan Tudorache.

Cei care au nevoie de documente pe care le-ar fi putut obţine online trebuie să meargă la sediul primăriei până când sistemul informatic va fi funcţional.